Etæ do færo

L'Etæ do Færo a l'ìndica in perîodo da preistöia ò protostöia eoropêa caraterizâ da l'ûzo da metalurgîa do færo, sorviatùtto pe-a fabricaçión de àrmi e uténscili, e ch'o conprénde 'n perîodo ch'o va ciù ò mêno da-a fìn do II milénio a tùtto o I milénio a.C. (o coménsa in gîo a-o XII sécolo a.C. into móndo mediterànio e into Vixìn Levànte; tra o IX e o VIII sécolo a.C. inte l'Eoröpa setentrionâle. L'ûzo de sto nêuvo materiâle o coincìdde de spésso con âtri cangiaménti inta socjetæ, tramêzo a-i quæ divèrse pràtiche agrìcole, credénse religiôze e stîli d'àrte.

 Vixón generâle 
L'Etæ do Færo a l'é l'ùrtimo di perîodi principâli into scistêma a træ pàrte adêuviòu pe-a clasificaçión de socjetæ preistöiche. Inte l'Eoröpa e into Vixìn Levànte a vêgne dòppo l'etæ do brónzo.

Cómme pe-i âtri perîodi da preistöia, i seu lìmiti cronològichi càngian asæ a segónda do contèsto giögràfico e colturâle. Çèrte civilizaçioìn no àn mâi conosciûo l'Etæ do Færo, scibèn ch'àn in svilùppo sociâle e/ò técnico notévole, cómme prezénpio e civiltæ precolonbiànn-e.

A-a giornâ d'ancheu, o tèrmine o no l'ìndica 'na fâze cronològica ò 'n stàdio evolutîvo, benscì a prezénsa de 'na técnica ch'a l'avéiva infloensòu a civiltæ de çèrte coltûe, spécce in Eoröpa, inte 'n mòddo profóndo e de duâta. In particolâ, tramêzo a-e civiltæ ch'àn conosciûo l'Etæ do Færo, gh'é:

 i Dòri 'nta Grêcia antîga;
 i Etrùschi vilanovién inte l'Etrùria (inta atoâle Toscànn-a, a Tarquìnia, into Làçio, inta Cianûa Padànn-a, e inta Canpània);
 i Picêni 'nte regioìn a-a giornâ d’ancheu conosciûe cómme Màrche e Abrùsso;
 i Latìn into Làçio antîgo;
 i Véneti 'nte l'àrea a levànte de Verónn-a;
 i Cèlti, co-e coltûe de Hallstatt e de La Tène;
 i Germànichi;
 i Nuràgichi inta Sardégna;
 i coscì dîti Popoli do mâ into Vixìn Levànte.

 Âtri progètti  

Categorîa:Etæ stòriche